CELEX: 32021D1288
Language: lt
Date: 2021-08-02 00:00:00
Title: Komisijos įgyvendinimo sprendimas (ES) 2021/1288 2021 m. rugpjūčio 2 d. kuriuo nukeliama patvirtinimo, kad boro rūgštį galima naudoti 8-o tipo biocidiniams produktams gaminti, galiojimo pabaigos data (Tekstas svarbus EEE)

2021 8 3   
               
               
                  LT
               
               
                  Europos Sąjungos oficialusis leidinys
               
               
                  L 279/43
               
            
         KOMISIJOS ĮGYVENDINIMO SPRENDIMAS (ES) 2021/1288
         2021 m. rugpjūčio 2 d.
         kuriuo nukeliama patvirtinimo, kad boro rūgštį galima naudoti 8-o tipo biocidiniams produktams gaminti, galiojimo pabaigos data
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 14 straipsnio 5 dalį,
         pasikonsultavusi su Biocidinių produktų nuolatiniu komitetu,
         kadangi:
         
                     (1)
                  
                  
                     veiklioji medžiaga boro rūgštis buvo įtraukta į Europos Parlamento ir Tarybos direktyvos 98/8/EB (2) I priedą kaip skirta naudoti 8-o tipo biocidiniams produktams gaminti, todėl pagal Reglamento (ES) Nr. 528/2012 86 straipsnį ji yra laikoma patvirtinta pagal tą reglamentą, jei laikomasi minėtos direktyvos I priede išdėstytų specifikacijų ir sąlygų;
                  
               
                     (2)
                  
                  
                     patvirtinimo, kad boro rūgštį galima naudoti 8-o tipo biocidiniams produktams gaminti, galiojimas baigsis 2021 m. rugpjūčio 31 d.2020 m. vasario 28 d. pagal Reglamento (ES) Nr. 528/2012 13 straipsnio 1 dalį buvo pateikta paraiška pratęsti boro rūgšties patvirtinimo galiojimą;
                  
               
                     (3)
                  
                  
                     kadangi boro rūgštis priskiriama 1B kategorijos toksiškoms reprodukcijai medžiagoms pagal Europos Parlamento ir Tarybos reglamentą (EB) Nr. 1272/2008 (3), ji atitinka Reglamento (ES) Nr. 528/2012 5 straipsnio 1 dalies c punkte nustatytus netvirtinimo kriterijus;
                  
               
                     (4)
                  
                  
                     2020 m. liepos 2 d. Nyderlandų vertinančioji kompetentinga institucija pranešė Komisijai apie savo sprendimą, priimtą pagal Reglamento (ES) Nr. 528/2012 14 straipsnio 1 dalį, kad turi būti atliktas išsamus paraiškos vertinimas. Pagal Reglamento (ES) Nr. 528/2012 8 straipsnio 1 dalį vertinančioji kompetentinga institucija išsamų paraiškos vertinimą turi atlikti per 365 dienas nuo jos patvirtinimo;
                  
               
                     (5)
                  
                  
                     vertinančioji kompetentinga institucija prireikus gali pareikalauti, kad pareiškėjas pateiktų tiek duomenų, kad jų pakaktų atlikti vertinimą pagal Reglamento (ES) Nr. 528/2012 8 straipsnio 2 dalį. Tokiu atveju 365 dienų laikotarpis sustabdomas, tačiau ne ilgiau nei iš viso 180 dienų, išskyrus tuos atvejus, kai ilgesnės trukmės sustabdymas pateisinamas dėl prašomų duomenų pobūdžio arba išimtinių aplinkybių;
                  
               
                     (6)
                  
                  
                     per 270 dienų nuo vertinančiosios kompetentingos institucijos rekomendacijos gavimo Europos cheminių medžiagų agentūra (toliau – Agentūra) turi parengti ir pateikti Komisijai nuomonę dėl veikliosios medžiagos patvirtinimo pratęsimo pagal Reglamento (ES) Nr. 528/2012 14 straipsnio 3 dalį;
                  
               
                     (7)
                  
                  
                     taigi patvirtinimo, kad boro rūgštį galima naudoti 8-o tipo biocidiniams produktams gaminti, galiojimas dėl nuo pareiškėjo nepriklausančių priežasčių gali baigtis anksčiau negu bus priimtas sprendimas dėl jo pratęsimo. Todėl patvirtinimo, kad boro rūgštį galima naudoti 8-o tipo biocidiniams produktams gaminti, galiojimo pabaigos datą tikslinga nukelti tiek, kad pakaktų laiko paraiškai išnagrinėti. Atsižvelgiant į terminus, per kuriuos vertinančioji kompetentinga institucija turi atlikti vertinimą, o Agentūra – parengti ir pateikti nuomonę, taip pat į laikotarpį, per kurį reikia nuspręsti, ar įvykdyta bent viena iš Reglamento (ES) Nr. 528/2012 5 straipsnio 2 dalies pirmoje pastraipoje nustatytų sąlygų ir ar boro rūgšties patvirtinimo galiojimą galima pratęsti, boro rūgšties patvirtinimo galiojimo pabaigos datą tikslinga nukelti iki 2024 m. vasario 28 d.;
                  
               
                     (8)
                  
                  
                     boro rūgštis tebelieka patvirtinta kaip skirta naudoti 8-o tipo biodiciniams produktams gaminti laikantis Direktyvos 98/8/EB I priede nustatytų specifikacijų ir sąlygų, išskyrus patvirtinimo galiojimo pabaigos datą,
                  
               PRIĖMĖ ŠĮ SPRENDIMĄ:
         
            1 straipsnis
            Patvirtinimo, kad boro rūgštį galima naudoti 8-o tipo biocidiniams produktams gaminti, galiojimo pabaigos data nukeliama iki 2024 m. vasario 28 d.
         
         
            2 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2021 m. rugpjūčio 2 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 167, 2012 6 27, p. 1.
         
            (2)  1998 m. vasario 16 d. Europos Parlamento ir Tarybos direktyva 98/8/EB dėl biocidinių produktų pateikimo į rinką (OL L 123, 1998 4 24, p. 1).
         
            (3)  2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).